2.1

Za potrebe ovog Priloga primjenjuju se sljedeće definicije: (a) „izvješće o evaluaciji zrakoplova” znači izvješće koje je izradila Skupina za evaluaciju zrakoplova u skladu s poglavljem 15. pravila certificiranja CCAR-21-R4. Izvješće o evaluaciji zrakoplova nije izravno obuhvaćeno certifikatom tipa CAAC ili ovjerom certifikata tipa, već ga ocjenjuje Skupina za evaluaciju zrakoplova u sustavu CAAC u svrhu podrške operativnih aspekata za određeni tip za koji je odgovoran nositelj certifikata tipa; (b) „oznaka odobrenja plovidbenosti” znači izjava osobe ili organizacije pod regulatornim nadzorom stranke izvoznice da je novi aeronautički proizvod civilnog zrakoplovstva, koji nije cjeloviti zrakoplov, sukladan odobrenom projektu i primjeren za sigurnu upotrebu. Obrazac AAC-038 CAAC-a i obrazac 1 EASA-e oznake su odobrenja plovidbenosti; (c) „tijelo za certificiranje” znači tijelo koje je izdalo certifikat projekta u svojstvu tijela koje za proizvod obavlja dužnosti države projekta; (d) promjene projekta tipa razvrstavaju se u manje i veće. „Manja promjena” je promjena koja nema znatan učinak na masu, ravnotežu, izdržljivost konstrukcije, pouzdanost, operativne karakteristike, buku, ispuštanje goriva, ispušne emisije ili druge karakteristike koje utječu na plovidbenost proizvoda. Sve su ostale promjene „veće promjene”; (e) „certifikat projekta” znači oblik priznavanja stranke da projekt ili promjena projekta aeronautičkog proizvoda civilnog zrakoplovstva ispunjava standarde plovidbenosti i, ako je to primjenjivo, zahtjeve u pogledu zaštite okoliša, a osobito u odnosu na buku, ispuštanje goriva ili ispušne emisije, uspostavljene zakonodavstvom te stranke koje je na snazi. (f) „operativni zahtjevi povezani s projektom” znači operativni zahtjevi, uključujući zahtjeve u pogledu okoliša koji utječu na projektna svojstva proizvoda ili podatke o projektu povezane s upotrebom ili održavanjem proizvoda zbog kojih on ispunjava uvjete za određenu vrstu upotrebe; (g) „izvoz” znači postupak kojim se aeronautički proizvod civilnog zrakoplovstva otpušta iz jednog regulatornog sustava u drugi; (h) „svjedodžba o plovidbenosti za izvoz” znači izvozna deklaracija kojom stranka izvoznica, a u slučaju rabljenog zrakoplova nadležno tijelo države u kojoj je proizvod registriran i iz koje se izvozi, potvrđuje da cjeloviti zrakoplov ispunjava zahtjeve u pogledu plovidbenosti i zaštite okoliša stranke uvoznice; (i) „stranka izvoznica” znači stranka iz čijeg se sustava za nadzor proizvodnje izvozi aeronautički proizvod civilnog zrakoplovstva; (j) „uvoz” znači postupak kojim se izvezeni aeronautički proizvod civilnog zrakoplovstva uvodi u regulatorni sustav; (k) „stranka uvoznica” znači stranka u koju se uvozi aeronautički proizvod civilnog zrakoplovstva; (l) „odobrenje promjene projekta” znači certifikat projekta koji izdaje Uprava za civilno zrakoplovstvo Kine radi odobrenja manjih promjena odobrenog projekta tipa koje je provela organizacija ili osoba koja nije nositelj odobrenja projekta tipa; (m) „podaci o operativnoj prikladnosti” znači skup podataka koje proizvođači zrakoplova moraju utvrditi i koji se moraju odobriti u skladu s dijelom 21.A.15 d) EASA-e iz Uredbe (EU) br. 748/2012. Podaci o operativnoj prikladnosti odobravaju se kao dio certifikata tipa koji izdaje tehnički predstavnik Europske unije u svrhu podrške operativnih aspekata za određeni tip za koji je odgovoran nositelj certifikata tipa; (n) „certifikat za proizvodnju” znači certifikat koji stranka izdaje organizaciji koja ispunjava proizvodne propise koji se primjenjuju u toj stranci; (o) „tijelo za ovjeru” znači tehnički predstavnik koji automatski prihvaća ili ovjerava, kako je navedeno u ovom Prilogu, certifikat koji je izdalo tijelo za certificiranje.